《次韵和李殿院咏雪》
宋代·魏野

瑞雪祥云见盛时，功轻苦雨谩霏霏。
坠来虽作天花瘦，消去偏滋垅麦肥。
太守登楼飘绣袂，幽人出户混麻衣。
邻封愿得还如此，免说秦饥与晋饥。

作者简介：（960—1020）陕州陕县人，字仲先，号草堂居士。不求仕进，自筑草堂，弹琴赋诗其中。真宗大中祥符四年，帝祀汾阴，与表兄李渎同被举荐，上表以病辞，诏州县常加存抚。与王旦、寇准友善，常往来酬唱。为诗精苦，有唐人风格，多警策句。有《东观集》、《草堂集》。